Ախուրյանի Մոր եւ մանկան առողջության կենտրոնի ադմինիստրացիայի աշխատակցուհին վստահեցրեց, որ իրենց մոտ ծննդաբերած բազմաթիվ մայրեր արդեն ստացել են դրամական պարգևը, եւ երբ տեղեկացրել են այդ մասին, անակնկալի են եկել ու հուզվել: Տիկին Աստղիկը պատմում է, որ դուստրը 2-րդ աղջիկն է լույս աշխարհ բերել, եւ ընտանիքը երջանիկ է. «Մեր աղջիկը ծնվել էր արդեն, երբ տեղեկացրեցին, որ գումար են տալիս, իհարկե հաճելի էր, բայց եթե ասենք, որ հենց այդ գումարից շահագրգռված շատերը կորոշեն հենց աղջիկ ունենալ, այդքան էլ համամիտ չեմ: Այնուամենայնիվ գեղեցիկ եւ տրամաբանված մոտեցում է, շատ գովելի է: Իմ խորին համոզմամբ, նմանատիպ մոտեցում էլ պետությունը պետք է դրսևորի»,- ասաց թոռնուհու ծնունդով երջանկացած տատիկը՝ միաժամանակ չհերքելով, որ 3-րդ երեխայի դեպքում դուստրը հաստատ ծանրութեթև կանի, քանի որ ըստ իրենց, որդի ունենալը ոչ միայն ցանկալի է, այլև պարտադիր: